Papersnake/gushiwen huggingface dataset:
上元夕有怀韩子华阁老
梅尧臣（宋代）

一岁老一岁，新年思旧年。
东楼尝共望，九陌听争先。
白发更中笑，舞姝应转妍。
追随都已倦，强对月明前。
呈越州程给事
陆佃（宋代）

南海归来请会稽，锦衣新过浙江西。暂违香案蓬莱小，久擅诗名太华低。

花影欲重公事退，鸟声初闹吏衙齐。云衢已怪朝天晚，乘兴无因访剡溪。
赠别龚行义
杨基（明代）

楚龚风云姿，璞素玉不琢。
只身蹑双屐，十载食破研。
麻衣阅冬蹑，睥睨狐貉贱。
胸中何所蓄，经史子集传。
酒酣文思涌，强弩机发箭。
清真谢铅锸，越女巧笑倩。
纡盘珠九曲，精粹金百炼。
粲如星森罗，勇若军后殿。
吾党多英雄，气索皮肉战。
西风忽归来，尘土吹满面。
从容问所历，摇首不复辩。
但云秋水清，吴松净如练。
方同华表鹤，遽作幕上燕。
去住何太轻，弗得绊以线。
君材匪樗栎，名字已交荐。
渊泉暂蠖屈，雾雨终豹变。
贤达坎坷多，豪杰穷乏先。
嗟予书中蠹，髀消两目眩。
朝骑瘦马出，夕饱藜与苋。
志惭点尔狂，质匪由也喭。
猥遭周秦厄，不识舜禹禅。
因君动遐想，翅塌足若罥。
螺卮白瓷罂，聊为江渚饯。
回首芙蓉花，纷纷落红片。
题陈伯予主簿所藏秦少游像
陆游（宋代）

晚生常恨不从公，忽拜英姿绘画中。
妄欲步趋端有意，我名公字正相同。
寄题临江玉实斋司户百花洲
宋伯仁（宋代）

锦囊诗裹识花洲，何日清江得醉游。
百亩故园重饾饤，四贤遗像愈风流。
香浮红树春应早，雪压寒梅月想留。
我有烟波鱼具了，一丝风底愿维舟。
女冠子·含娇含笑
温庭筠（唐代）

含娇含笑，宿翠残红窈窕，鬓如蝉。寒玉簪秋水，轻纱卷碧烟。
雪胸鸾镜里，琪树凤楼前。寄语青娥伴，早求仙。
海寇赵某伏诛
王亦世（宋代）

凭陵海若玩波神，怙恃乾坤不杀身。
刀锯未加先自殒，陆梁未有白头人。
瑞鹤仙（归宁都，因成，寄时香诸院）
赵长卿（宋代）

无言屈指也。算年年底事，长为旅也。凄惶受尽也。把良辰美景，总成虚也。自嗟叹也。这情怀、如何诉也。谩愁明怕暗，单栖独宿，怎生禁也。

闲也。有时临镜，渐觉形容，日销减也。光阴换也。空辜负、少年也。念仙源深处，暖香小院，赢得群花怨也。是亏他见了，多教骂几句也。
题推篷梅轴
李曾伯（宋代）

片玉漏春色，恍逢江路傍。
中山费巧思，寿阳矜轻妆。
精神盈一握，标格压众芳。
彷佛水边影，有无风前香。
卷舒适人意，推敲挠予肠。
形太仆草玄，谱系根花光。
勿谓数枝隘，中寓千丈强。
晏不满几尺，焉用张堂堂。
桃李空满园，愧死安敢当。
太羹少为贵，鼎鼐滋味长。
只愁楮君弱，蠹鱼食春阳。
慎勿示肉眼，收付奚奴囊。
桔槔
薛季宣（宋代）

怪得朝来俯仰频，王明用汲有深仁。无为抱瓮先生笑，机械邪歈已玩人。
题四皓庙四首
邵雍（宋代）

汉皇傲物终难屈，太子卑辞方肯出。
难老犹能成大功，至今高义如星日。
婉女随婿入都过苏省亲送至上海 其二
陈宝琛（清代）

汝婿趋庭乐，还朝正及春。传家先志节，报国恃精神。

黻佩宜相敬，齑盐要耐贫。宣南巢好在，回首听鸡晨。
寄傲轩用陈默堂韵
罗从彦（宋代）

自嗟踽踽复凉凉，糊口安能仰四方。目送归鸿心自远，门堪罗雀日偏长。

家徒四壁樽仍绿，侯户千头橘又黄。我醉欲眠卿且去，肯陪俗客语羲皇。
早春宿三茅峰二首 其二
赵继光（清代）

幽琴唤山晓，林端尚微月。军持汲石泉，漱齿维摩室。

推窗太湖汲，下瞰鼋鼍窟。泱漭春涛壮，云水互明灭。

湖上七十峰，峰峰带残雪。
次韵玉台体二首 其二
周密（宋代）

柳阴随意绿，花片恼人香。静院无来客，游丝百尺长。
信口十绝
李流谦（宋代）

早眠晏起从疎懒，醉舞狂歌任性灵。
丈八蛇矛胸次著，人言屈子愧刘伶。
樱桃
戴复古（宋代）

绿树带朱实，驱禽费弹丸。
独先诸果熟，堪奉五侯餐。
猩肉和琼液，蠙珠走玉盘。
同时得同赏，芍药满雕栏。
杂咏下 流憩庵
洪适（宋代）

日日来无数，周流足也疲。安排憩策地，准拟曲肱时。
投宿中岩口酒家
程公许（宋代）

渔艇冲烟岩口泊，村醪注瓦瓮头尝。
雨声夜杂滩声怒，借与行人一枕凉。
杂曲歌辞。定情乐
施肩吾（唐代）

敢嗟君不怜，自是命不谐。著破三条裾，却还双股钗。
经过建业
刘沧（唐代）

六代兴衰曾此地，西风露泣白蘋花。烟波浩渺空亡国，

杨柳萧条有几家。楚塞秋光晴入树，浙江残雨晚生霞。

凄凉处处渔樵路，鸟去人归山影斜。
咏史
张弘敏（清代）

剑术莫论疏，荆卿一何愚。生劫万乘主，此事大难图。

惟彼虎狼秦，变诈实多虞。诳楚绝齐交，终不致商于。

焉能反侵地，信义申匹夫。急剸嬴政胸，群愤亦少舒。

如何披督亢，犹事久踟蹰。嗟哉报丹心，空与日月俱。
春日皇后阁
罗公升（宋代）

坤元布气本无私，载物功深世不知。
天上春回椒殿暖，春风才入万年枝。
寄方龙溪
何梦桂（宋代）

欲扣玄关访偓佺，人间无路铁鞋穿。
郎邪旧约惊千载，嵩岳新来下二仙。
肯把丹砂分药鼎，便将白玉种芝田。
瓣香欲谢双岩过，却道龙溪合受拳。
王都事家听周子奇吹笙
倪瓒（元代）

隔水吹笙引凤鸣，十三声外柳风清。风流自有王子晋，留取清樽吸月明。
赠诵法华僧
释德洪（宋代）

生存异梦传书镇，骨冷青莲出瓦棺。试看法华精进力，两翁先已为开端。
寄呈梁承旨
郑东（元代）

太平天子重词臣，色烂官袍宠泽新。应对金銮明日月，步趋玉署上星辰。

夜分执笏传宣急，昼永挥毫草诰频。自愧不才头已白，秋风垂钓大江滨。
戏何人表
李彭（宋代）

示疾维摩难共语，谁堪问疾坐绳床。也知世乏长桑手，尽用枕中鸿宝方。

马价不须劳广汉，牛衣何用泣王章。清凉心地俱安稳，特访名园顾辟疆。
和张王臣郊游韵三首
廖行之（宋代）

君访西郊古佛家，还因烧佛问丹霞。
可能同住依弥勒，应是前身悟木叉。
林杪危亭供宴坐，门前翠袖俨排衙。
纷纷廛市何时了，静看优昙浩劫花。
新雁过妆楼
张炎（宋代）

近水横斜。先得月、玉树宛若笼纱。散迹苔烟，墨晕净洗铅华。误入罗浮身外梦，似花又却似非花。探寒葩。倩人醉里，扶过溪沙。
竹篱几番倦倚，看乍无乍有，如寄生涯。更好一枝，时到素壁檐牙。香深与春暗却，且休把江头千树夸。东家女，试淡妆颠倒，难胜西家。
绍兴祀岳镇海渎四十三首
佚名（隋代）

屹削厥方，风云斯所。
险邑有宫，侐侐俣俣。
清酤在寻，录眷在下。
于俎献兮，则莫我吐。
临江仙
辛弃疾（宋代）

冷雁寒云渠有恨，春风自满余怀。更教无日不花开。未须愁菊尽，相次有梅来。

多病近来浑止酒，小槽空压新醅。青山却自要安排。不须连日醉，且进两三杯。
癸丑上元三夕皆大雨雪
陆游（宋代）

雨雪连三日，孤城冷欲冰。
泥深唯响屐，风恶更吹灯。
空恼追欢客，何关在定僧。
一杯尝豉煎，寒影对崚嶒。
九月
曾丰（宋代）

八月撷葵，十月撷梨。
匪蚤伊迟，菊在中兮，
有神有奇。于以却艾，
菊复云耆。八月撷枣，
十月撷稻。匪迟伊蚤，
菊在中兮，有化有造。
于以却老，菊复云耄。
玉楼春
杜安世（宋代）

三月初三春渐老。遍地残花风暗扫。命俦啸侣拥笙歌，临水泛觞游宴好。

浮利浮名何足道。丽景芳时须笑傲。今年不似去年欢，云海路长天杳杳。
满江红·秦园遇歌者苏生，用顾伊人韵
张夏（清代）

曾事通侯，酬郢曲、樽前红豆。遇军变、江州烽火，洞庭遗叟。

万马东来流竟断，六龙南幸城如斗。看三宫、卓幰发临安，伤心否。

峰第一，夸旧口。泉第二，传新手。掩春申珠履，孟尝鸡狗。

对我欲舒苏岭啸，当筵尚说元王酒。谢桃花、潭水殢行舟，汪伦又。
曹梦良自许峰来访留山间数日赋诗数十章复出四绝见赠次韵 其三
王十朋（宋代）

平生风义慕相如，笔砚从游二纪馀。直许交情定金石，肯同馀耳但光初。
送陈上舍回南京国子监
邓林（宋代）

桥门多士盍朋簪，见汝青年志不凡。鏖战文场曾献捷，着鞭云路快登骖。

灯前昨夜孤莺噪，泽国秋深一雁南。此去咏沂多好趣，新诗频为故人缄。
送陈子章赴王家瀼馆所
陶宗仪（明代）

多士留连醉别觞，琴书一棹水花凉。郊原不异东西瀼，主客何分上下床。

白发垂垂劳授业，青衿济济快升堂。弦歌声辍閒情好，定有新诗为我将。
野处孔雀为狸所毙
洪适（宋代）

远程万里起南溟，文采葳蕤掩画屏。展翼来朝金翠晃，竦身轻举鹊乌停。

园中但有辟蛇法，山下相望瘗鹤铭。野鹜家鸡随处有，孽狐何事独淫刑。
为姚公绶题丹丘
张宁（明代）

东方有奇士，自号丹丘生。超世立于独，宛若来蓬瀛。

言从黄石公，再从赤松子。终始意斯在，幻境焉足跂。
梨花
张舜民（宋代）

青女朝来冷透肌，残春小雨更霏微。
流莺怪底事来往，为掷金梭织玉衣。
偈颂二首
释齐已（宋代）

荐得是，移华兼蝶至。
荐得非，担泉带月归。
是也好，郑泉梨胜青泉枣。
非也好，象山路入蓬莱岛。
是亦没交涉，踏著秤锤硬似铁。
非亦没亦涉，金刚宝剑当头截。
阿呵呵，会也麽，
知事少时烦恼少，识人多处是非多。
喜徐玑至
薛师石（宋代）

荣满自南归，曾过秦系庐。
无心缘见道，会面只如初。
诗好多人说，官清得荐书。
柴门劳雇访，未觉四年疎。
政黄牛赞
释智遇（宋代）

朝看白云去，暮骑黄犊归。
山穷桥断处，鹭鸶那得知。
温泉
吕本中（宋代）

海上秋来早晚凉，客愁苏醒似还乡。归途尚欲疗疮疥，剩乞温泉一勺汤。
晨起忆陪禁城早朝
刘崧（元代）

禁城五鼓点声催，曾趁初朝列序陪。宸极中间银烛动，午门西上钥鱼开。

近臣奏事趋丹陛，内史传宣出紫台。此日燕城更千里，长瞻云气隔蓬莱。
题溪亭
胡仲弓（宋代）

借得溪亭一解衣，忘机燕子去来飞。
采桑女伴携篮过，罢钓儿来荡桨归。
嫩草正芳鹅鸭斗，浅潮初落蟹鱼肥。
开门坐对真山水，不信人间有是非。
梦中作
陆游（宋代）

一客若蜀士，相逢意气豪。
偶谈唐夹寨，遂及楚成皋。
顿洗风尘恶，都忘箠辔劳。
蝉嘶笑余子，辛苦学离骚。
酬颜仲华
释绍嵩（宋代）

客子愁无奈，年来鬓已秋。
尘埃自衮衮，勋业转悠悠。
岛雾沉晴树，山鸡舞画楼。
惠连有新作，一览病应休。
送吴言可之鄞
连文凤（宋代）

四明多胜迹，不惮此行难。
客棹霜天晚，征衫道路寒。
湖灵通夕见，海日带潮看。
莫远乘槎去，风涛卒未安。
临江仙·春院绣帘垂
魏了翁（宋代）

春院绣帘垂??，一天风月横陈。慈亲初度纪嘉名。每从歌舞地，犹记杰魁人。大句忽随乌鹊至，恍如前岁逢春。只祈岁岁及兹辰。天风吹宝唾，华彩动文星。
天门
钱闻诗（宋代）

两岫如门久不关，皆言此路出麈寰。
山人笑道谁曾到，只有烟云空往还。
朝回阅乐寄绝句
权德舆（唐代）

子城风暖百花初，楼上龟兹引导车。

曲罢卿卿理驺驭，细君相望意何如。
赠相士二首 其一
马廷鸾（宋代）

人物渺然吁可叹，凭谁指出植鳍翁。勤伊急向傅岩看，当在君王梦寐中。
和邑宰张元若酹月亭诗四首
李吕（宋代）

明府命世才，宇量特闳远。
为名江上亭，拈出句中眼。
西溪
唐庚（宋代）

西溪霜后更沉涵，溪上愁人雪半簪。市散争归桥纳纳，橹摇不进水潭潭。

利倾小海鱼盐集，味入他村酒茗甘。百里源流千里势，惠州城下有江南。
途中见早梅
王十朋（宋代）

山行初逢建子月，始见寒梅第一枝。遥想吾庐亦如此，谁能千一赠相思。

梅花发后思家切，竹间水际出横枝。暗香疏影和新月，自是离情禁不得，触物那堪此时节。

春前腊后定归来，要看溪上千株雪。
齐天乐·南海谭玉生先生荷锄遗像
夏孙桐（清代）

翛然笠屐坡仙影，耆英楚庭犹睹。国秀编遗，琅嬛校秘，坛坫西园曾主。

枝官老去。便识字耕田，换将华组。一锸归来，海南烟雨自今古。

白云蒲涧深处。记承平旧事，尊畔鹃语。霰集当时，陆沈此日，庾信江关非故。

风流迥慕。托桃李余阴，鲤庭追步。赞缀先贤，授经留世谱。
和吕守环秀堂三首
吴儆（宋代）

久合鸣珂上九关，一麾犹许饱看山。
丰年诸县公事少，燕寝清看兵卫閒。
鸟度屏风明水镜，云生画栋拥螺鬟。
向来蛛网蜗涎污，胜处岂非天地悭。
花朝徒步
董纪（明代）

花气蔼晴芬，游人暖欲曛。白飞天际鸟，红起海东云。

酒旆遥相指，渔歌断更闻。野塘春水黑，科斗自成文。
山居五首
释子淳（宋代）

兀坐镇长行，孰人知此情。
竹风轻有韵，岩溜细无声。
岌岌三山秀，依依片月明。
门前枯树子，孤鹤梦难成。
句
王璋（元代）

举世非新法，中朝放直臣。宽觉腰围减，明嫌鬓影秋。
金刚随机无尽颂·如理实见分第五
释印肃（宋代）

凡有即虚名，恰似晓天云。
日高风一扫，万里廓然明。
赠紫岩周相士
何梦桂（宋代）

梦觉邯郸事谬悠，祇今瘦绝饭山头。鸢肩莫问三公相，老去青门是故侯。
赤壁图
吴师道（元代）

沉沙戟折怒涛秋，残垒苍苍战门休。
风火吉年消伯气，江山一幅挂清愁。
丈夫不学曹孟德，生子当如孙仲谋。
机会难逢形胜在，狂歌吊古漫悠悠。
瑞鹤仙·朔朝逾六後
佚名（宋代）

朔朝逾六後。正章调南吕，迎寒时候。香薰瑞烟袅。见门阑喜色，荣生多少。元来仙子，拥骖鸾、月宫飞到。会人间庆诞，风流俊杰，结成佳偶。官好。班簪玉笋，名播中都，宠加宸诏。金瓯覆。黄扉青琐须环召。待平章事了，归来养浩，齐眉相对祝寿。愿长如、庆会双星，千秋偕老。
眺虚岩 其二
朱学熙（明代）

但闻笙鹤音，迥与尘凡隔。横玉弄寒云，万里天一碧。
春日东山正
李建勋（唐代）

身闲赢得出，天气渐暄和。蜀马登山稳，南朝古寺多。

早花微弄色，新酒欲生波。从此唯行乐，闲愁奈我何。
对花
黄庶（宋代）

诗昔甫白在，造化困刀尺。
我生几年后，浪自镌顽石。
对花虽把笔，好句恨莫得。
耒阳与采石，孤坟没荆棘。
几欲肉白骨，再插风雅翼。
海为一杯酒，地为一领席。
醉坐吟万物，语出埋霹雳。
乾坤髓可掬，鬼神泪可滴。
人生贵适意，身是天地客。
糟床不可乾，吟纸须强擘。
花落若解医，有金费千镒。
长平戈头
刘璟（明代）

君不见马服君，一朝东向朝三军。黄金市买好田地，心豪气溢雄如神。

四十万人竟菹醢，残坑今有戈头在。龙鳞蛇文土花剥，锋利犹堪解盘错。

想当前辈争北山，尔戈曾得挥其间，解围却敌如等閒。

功成为龙，事偾为鱼，只在将军心卷舒。一人自智，万人钳口，群策驱驰竟何有。

智谋完士牛随后，呜呼尔戈更入何人手。
又五位
释子淳（宋代）

正中偏，宝月光凝海底天。
何事渔舟难满载，流辉争肯透波澜。
久客
刘克庄（宋代）

久客长安市，人情薄似云。
宁为绝交论，不著送穷文。
白发长千丈，黄金尽百斤。
故山春事动，深恐废耕耘。
南园故址
黎延祖（明代）

断桥芳草郭东渠，天上谁来享祀醑。五典旧闻从舜代，三仁方古见殷墟。

鱼须学士悲埋骨，马革忠魂痛绝裾。空有行人知往迹，怀深重忍立踌躇。
寄天台道友
贯休（唐代）

大是清虚地，高吟到日晡。水声金磬乱，云片玉盘粗。

仙有遗踪在，人还得意无。石碑文不直，壁画色多枯。

冷立千年鹤，闲烧六一炉。松枝垂似物，山势秀难图。

紫府程非远，清溪径不迂。馨香柏上露，皎洁水中珠。

贤圣无他术，圆融只在吾。寄言桐柏子，珍重保之乎。
游观山
杨雯（宋代）

古寺隐山腹，苍苔行地衣。
岑寂少人迹，路才一线微。
问谁促公行，一句山谷诗。
间来就汤沐，聊叩幽人扉。
相投一杯水，气味如曹溪。
兴尽即云返，重到还无期。
寄题朱元晦武夷精舍十二铁笛亭
杨万里（宋代）

谁将点漆金，铸作孤竹笛。
林外吹一声，震落千峰石。
秋江晚罾
王汝玉（明代）

残阳潋潋照秋波，閒理渔罾下浅莎。但使得鱼那怕晚，水村南北酒家多。
桐柏崇道观
余爽（宋代）

乘风御云气，来访真人家。玉阙散朝景，琼台焕晨霞。

高临太元天，下眄赤水涯。阴魄位霜采，阳精发丹华。

桐君奉玄书，姥女弄绛纱。祥虹混五色，神芝秀三葩。

煌煌王母居，飘飘紫皇车。飙轮动无迹，风马去亦赊。

矫首揖浮丘，蹑屐追皇娲。珠宫俯台斗，石梁碍流槎。

操持却日鞭，跨踏食月蛙。龙旗拂烟雾，鹤袂策云斜。

清都隐虚无，金庭郁嵯峨。横霄杂美气，空界流浩波。

囊籥劳吹嘘，吐纳烦羲和。倏尔度灰劫，超然绝尘罗。

灵箫步何徐，玉斧鬓已皤。飞驾逐凤吹，斑驎奏鸾歌。

宁留饭青精，幸我栽胡麻。交梨莹肝胆，火枣醒齿牙。

咽漱华池津，咀嚼碧柰花。有待越三井，思虑无由邪。
送韩大经
徐宗达（清代）

三载吟新什，一朝归故乡。无钱沽酒饯，有句倩书将。

裘马迎春色，琴书背夕阳。北园梅信早，雪里看花香。
大蜡诗
裴秀（魏晋）

日躔星纪，大吕司辰。
玄象改次，庶众更新。
岁事告成，八蜡报勤。
告成伊何，年丰物阜。
丰禋孝祀，介兹万祜。
报勤伊何，农功是归。
穆穆我后，骛兹蒸黎。
宣力菑亩，沾体暴肌。
饮飨清祀，四方来绥。
充牣郊甸，鳞集京师。
交错贸迁，纷葩相追。
掺袂成幕，连衽成帷。
有肉如丘，有酒如泉。
有肴如林，有货如山。
率土同欢，和气来臻。
祥风叶顺，降祉自天。
方隅清谧，嘉祚日延。
与民优游，享寿万年。
己卯岁紫微谢公赴南阳过叶县陪游兴庆精舍题
梅尧臣（宋代）

昔与南阳太守行，车骑休时访庭柏。
今来重看壁间题，太守已为泉下客。
独留清血是门人，怊怅便令生死隔。
罗湖八首
刘克庄（宋代）

平生不作贾胡留，怪底江边未发舟。
泷吏不须前白事，更忙定要看罗浮。
丙午六月二十五日出都口占
陈庆镛（清代）

久载滞京师，载寒复载燠。进退等碌碌，腼然空食粟。

初读未见等，同校阁天禄。继补金之曹，会计学仓谷。

三年职西台，滥厕獬豸服。弹蕉无修篁，人愧不如竹。

弱羽阁翻飞，翕然为雌伏。邛须念我友，欲去数回复。

饮饯复留连，谈剧累晨夙。囊涩不得行，空有等盈簏。

牙轴亦丛积，壮如大举腹。得友赠之策，乃得戒童仆。

是时岁将秋，斗柄指西陆。季鹰动乡思，鲈脍兼莼簌。

归与田将芜，补莳兰与菊。儿童犹欢呼，且耕或且读。
宁宗郊前朝献景灵宫二十四首
真宗（宋代）

閟幄邃深，云景杳冥。
天清日睟，展容玉庭。
缔基发祥，希夷降灵。
神其来燕，是乡是听。
答顾叔时吏部二首 余与叔时相慕积有岁年兹属安茂卿以手札投寄托契良深报谢二律 其一
胡应麟（明代）

忆赋河东紫极傍，娉婷摇曳动明光。千金函谷高悬市，片玉昆明蚤擅场。

直谏世传韩吏部，清脩人识顾长康。盈盈一水吴枫外，愁绝菰芦引梦长。
宿藏云阁
袁景辂（清代）

白云满空山，小阁不知处。我再入云中，阁上云来去。

松柏绕山青，泉声隔林树。此时身与心，一一烟霞趣。

欲去仍此宿，白云留我住。
朝中措（登西湖北高峰作）
周紫芝（宋代）

西湖烟尽水溶溶。一笑与谁同。多谢湖边霜菊，伴人三见秋风。

两高南北，天教看尽，吴越西东。趁取老来犹健，登临莫放杯空。
和{矮去女换几}斋杂咏
赵希逢（宋代）

急风狂雨三月头，门前一水涨清流。
几回送客沧江上，愁逐乱红飞远洲。
摸鱼儿·便无他
柴望（宋代）

便无他、杜鹃催去，匆匆春事能几。看来不见春归路，飞絮又随流水。留也是。怎禁得、东风红紫还飘坠。天涯万里。怅燕子人家，沈沈夜雨，添得断肠泪。嬉游事。早觉相如倦矣。谢娘庭院犹记。闲情已付孤鸿去，依旧被莺呼起。谁料理。正乍暖还寒，未是晴天气。无言自倚。想旧日桃花，而今人面，都是梦儿里。
次韵和渊明饮酒诗二十首 其十八
李纲（宋代）

人以谪而穷，我因谪而得。博考圣贤书，独立愈不惑。

世道迭污隆，时命有通塞。驾言游醉乡，疑是华胥国。

漠然无是非，于此可以默。
题摘星岭
左纬（宋代）

已知星可摘，须信路皆通。日影穿云薄，天形入水空。

遥看梁苑雪，独挹楚台风。指点中华地，山河万国雄。
广州段功曹到得杨五长史谭书功曹却归聊寄此诗
杜甫（唐代）

卫青开幕府，杨仆将楼船。汉节梅花外，春城海水边。

铜梁书远及，珠浦使将旋。贫病他乡老，烦君万里传。
唐申拟古 其一
李长霞（清代）

行行重行行，哀此生别离。别离难为情，而况赴戎机。

圣主方殷忧，安顾子与妻。从军今几载，饷绝恒苦饥。

天风吹败箨，部伍各东西。岂乏忠义心，举世少见知。

事至日天运，理实由人基。
紫瑞香三首
陈藻（宋代）

无数枝头簇簇葩，大枝直上细枝斜。
商量开尽商量落，全要前花见后花。
安节吴公之还朝也情不能已再为诗十章 其七
邹元标（明代）

莫谓人身小，巍巍可配天。廓落复廓落，匠心谁与传。

庭前有奇树，莫负此因缘。
中峰居喜见苗发（一作李端诗）
祖咏（唐代）

自得中峰住，深林亦闭关。经秋无客到，入夜有僧还。

暗涧泉声小，荒冈树影闲。高窗不可望，星月满空山。
宿应庵次季承韵
赵蕃（宋代）

祇思借榻寻僧屋，不悟山行亦已深。异日重来应记路，断塍穷处转松林。
题三顾草庐图
郭钰（元代）

画史纷纷满天下，君之此图谁所画。倚山茅屋野人居，门前何得将军马。

得非孔明卧隆中，坐令玄德来趋风。十载烟尘战群虎，一朝云气随飞龙。

英雄契合人莫测，宛如鱼水欢相得。抱膝长歌梁父吟，上马已无曹孟德。

三分割据功业成，用之惟在知人明。千钧汉鼎悬三顾，丹青欲写空凝情。

呜呼河北二十四郡堕名城，君王不识颜真卿。
竹溪直院盛称起予草堂诗之善暇日览之多有可
刘克庄（宋代）

吾鹤尤驯扰，俄如引避然。
何曾厌茅舍，多是为茶烟。
活计穷桑苎，枯肠老玉川。
苍头犹爨下，丹顶已松颠。
渴饮谁能免，高飞尔自贤。
须臾休茗事，却下竹傍边。
戏题二章述滁州官况寄翰林旧同院
王禹偁（宋代）

要见滁州谪宦情，信缘随俗且营营。
不夸两制词臣贵，多伴三班奉职行。
楼堞倚空乘月上，樽罍有酒对山倾。
升沉得丧何须同，况是浮生已半生。
十一月三日过升仙桥作
陆游（宋代）

熨手金鞭天马驹，冰河雪谷笑谈无。
只言燕赵多奇士，岂必书生尽腐儒。
挽徐季节先生
孙应时（宋代）

语言平谈骨清癯，谁似黄山一老徐。
眼底不知人富贵，腹中惟有古诗书。
平生义薄云天上，日暮家无儋石储。
试问台人君识否，此翁元不事名誉。
过粟泉访李影九不遇因为山僧草疏
李之世（明代）

踏遍閒原日未曛，松房宴坐不逢君。半庭草色浮书带，满镜池逢染墨云。

山鸟时能呼佛现，荷花也解沐禅芬。清泉酌罢休言去，且为檀那草愿文。
游惠山 其二
蒋之美（宋代）

九陇分形怪，苍龙据厚坤。洞寒清水脉，石润养云根。

探远尘应断，穷高斗可扪。江湖倦行者，对此欲忘言。
偈颂一百六十九首 其一三八
释智朋（宋代）

护生杀生，遍界刀鎗。柏山结也如常，解也如常。如常恰似秋风至，无意凉人人自凉。
送王伯AA28守虢
苏轼（宋代）

华山东麓秦遗民，当时依山来避秦。
至今风俗含古意，柔桑渌水招行人。
行人掉臂不回首，争入崤函土囊口。
惟有使君千里来，欲饮三堂无事酒。
三堂本来一事无，日长睡起闻投壶。
床头砚石开云月，涧底松根劚雪腴。
山棚盗散人安寝，劝买耕牛发陈廪。
归来只作水衡卿，我欲携壶就君饮。
冯庵好以蛀纸写诗黏壁，满辄去之二首 其二
沈瑜庆（清代）

行看蛮布绣弓衣，清课勿忘日一诗。最是闲官生计在，古来惟有宛陵知。
雪山歌和薛君采方思道
郑善夫（明代）

君不见南宫少谷老麻鞋布褐色枯槁。万事都归混沌里，一生但结江山好。

未即乘牛函谷关，尚须跨马长安道。长安岁暮雪满城，甃雪便筑山峥嵘。

岩㟼踞地虎豹急，星躔斗转山河明。玉女峰前瑶作台，夸娥一夜轻移来。

袍笏真当米芾拜，诗篇数荷邹阳裁。阶墀把玩已两月，皓气遥遥正相得。

尘土谁分冰雪姿，市朝聊寄烟霞癖。未妨颓阘旋补葺，时见消融势尤岌。

啸月长闻白鹤回，含风岂恨青阳及。青阳青阳谩相放，金石瑱填本波浪。

适来天地入虚无，何事么么论消长。
怀赵藏愚
章永康（清代）

照我双眸炯炯光，无端落拓少年场。难纾忧愤嵇中散，独念平年盛孝章。

贫后梦魂真似水，愁来烟月不能狂。思牵隔岁逢君日，一树梅花放晚香。
蓦山溪（上元词）
毛滂（宋代）

婵娟不老，依旧东风面。华烛下珠軿，盛寒里、春光一片。不教暮景，也似每常来，水精宫，银色界，今夜分明见。

碧街如水，人影花凌乱。谁在柳阴中，小妆寒、落梅数点。诗翁独倚，十二玉阑干，露蒙蒙，云冉冉，千嶂琉璃浅。
幼点新归七月十五夜复同泛月分赋
陈宝琛（清代）

江舟犹刻去年痕，佳月如期满酒樽。溪上一帆吹汝至，诗中三酒向谁论？

清光天若私吾辈，夕气秋先觉水村。跂脚船头休睡熟，过云如马了无存。
堂溪城南感寓
麻九畴（金朝）

断岸崩崖带草长，茂林高垲晚生凉。田头经水成驹卧，云色因风变狗苍。

战地尚馀唐垒栅，故城曾入楚封疆。牛童趁日贪扪虱，那解兴亡事可伤。
赠韦炼师
白居易（唐代）

浔阳迁客为居士，身似浮云心似灰。上界女仙无嗜欲，

何因相顾两裴回。共疑过去人间世，曾作谁家夫妇来。
奉和中书崔舍人八月十五日夜玩月二十韵
刘禹锡（唐代）

暮景中秋爽，阴灵既望圆。浮精离碧海，分照接虞渊。

迥见孤轮出，高从倚盖旋。二仪含皎澈，万象共澄鲜。

整御当西陆，舒光丽上玄。从星变风雨，顺日助陶甄。

远近同时望，晶荧此夜偏。运行调玉烛，洁白应金天。

曲沼疑瑶镜，通衢若象筵。逢人尽冰雪，遇景即神仙。

引素吞银汉，凝清洗绿烟。皋禽警露下，邻杵思风前。

水是还珠浦，山成种玉田。剑沉三尺影，灯罢九枝然。

象外形无迹，寰中影有迁。稍当云阙正，未映斗城悬。

静对挥宸翰，闲临襞彩笺。境同牛渚上，宿在凤池边。

兴掩寻安道，词胜命仲宣。从今纸贵后，不复咏陈篇。
答李武伯
陈宓（宋代）

李郎江西彦，杰出天与才。
勉斋恨得晚，垂绝倾所怀。
朅来复入恨，吾道叹已乖。
延平有书社，四儒孔门侪。
地势得爽垲，山川似天开。
群贤为一至，君至亦少谐。
所读唯圣经，坦然疑无猜。
藜藿足可饱，窗几无馀埃。
乐天复安土，何有羁旅哉。
所望讲究精，南山赋台来。
如何苦吟僻，却与长吉偕。
昔人三百篇，词达谢剪裁。
那用愁肝肾，推敲费安排。
请寻颜氏乐，兀兀坐书斋。
哀通泉李佥判
度正（宋代）

丰基根也厚，枝叶固其庞。
地域云梦九，天街石笋双。
圭璋沉下国，桃李烂他邦。
寂寞涪江上，闻风意已降。
城上乌
文质（元代）

城上乌，啼攫攫。朝啼城南头，暮啼城北角。昨日妻别夫，今日母忆儿。

乌啼乌啼心愈悲，征人去兮归不归？乌啼乌啼知为谁！
山居杂诗九十首
曹勋（宋代）

秋雨湿庭户，陋舍集闲客。
重以樽酒空，可为饥肠厄。
呼童取杯酌，村酒我先识。
一杯复一杯，满坐生春色。
如梦令 陈虚中席上作，赠李商老
谢薖（宋代）

人似已圆孤月。心似丁香百结。不见谪仙人，孤负梅花时节。

愁绝。愁绝。江上落英如雪。
邃谷
释文珦（宋代）

邃谷居来久，寥寥绝众喧。
云深通药径，草长失柴门。
静爱寒山色，閒寻野水源。
清虚乃吾事，不与俗人言。
庚戌仲春携小子访别晦翁过亲友江清卿之门其嗣子尚幼不果见次早道经江清卿墓下怅然有怀
李吕（宋代）

肩舆兀兀度山村，细雨凄风日易昏。问店旧曾来托宿，支颐今易顿销魂。

故人委蜕荒春草，倦客空怀合暮云。古木阴连藏小隐，招呼无复笑迎门。
高士咏。郑商人弦高
吴筠（唐代）

卓哉弦高子，商隐独摽奇。效谋全郑国，矫命犒秦师。

赏神义不受，存公灭其私。虚心贵无名，远迹居九夷。
离云飘叶卷得天字
林鸿（明代）

杳杳浮云暝远天，萧萧霜叶拂离筵。半空映日飘还散，万里随风去复连。

高拥片帆凝晓色，长侵野径入寒烟。送君对此难为别，无限伤心满目前。
西江月（同蔡受之、赵中甫巡城，饮于南楚楼）
赵师侠（宋代）

淼淼澄清波面，依依紫翠山光。危栏徙倚对斜阳。山影波流荡危。

世事一番醒醉，人生几度炎凉。高情收拾付觥觞。何止羲皇人上。
仙鼓楼
陈梦庚（宋代）

求仙曾误几英雄，祇为沉迷利欲中。安得楼头一声鼓，顿教凡世醒盲聋。
欹枕
郑谷（唐代）

攲枕高眠日午春，酒酣睡足最闲身。明朝会得穷通理，未必输他马上人。
诗
习凿齿（魏晋）

煌煌闲夜灯，修修树间亮。灯随风炜烨，风与灯升降。
乡人客清源者追饯索诗
程敏政（明代）

北河一棹还新安，清源追别聊盘桓。羡君尽享估客乐，顾我方盘行路难。

徵诗往返白日速，纵酒歌呼清夜阑。乡情离思两不极，垂杨插水春漫漫。
南海神祠
高骈（唐代）

沧溟八千里，今古畏波涛。此日征南将，安然渡万艘。
早发故园
马戴（唐代）

语别在中夜，登车离故乡。曙钟寒出岳，残月迥凝霜。

风柳条多折，沙云气尽黄。行逢海西雁，零落不成行。
自黄州赤壁抛过三江口危甚
项安世（宋代）

直打矶头上，横抛江口开。
水将天共去，风与浪俱来。
人压船舷正，竿牵帆索回。
长年夸好手，不道客心灰。
昭君怨 悼亡
朱敦儒（宋代）

胧月黄昏亭榭。池上秋千初架。燕子说春寒。杏花残。

泪断愁肠难断。往事总成幽怨。幽怨几时休。泪还流。
和陶拟古九首
苏轼（宋代）

黎山有幽子，形槁神独完。
负薪入城市，笑我儒衣冠。
生不闻诗入，岂知有孔颜。
翛然独往来，荣辱未易关。
日暮鸟兽散，家在孤云端。
问答了不通，叹息指屡弹。
似言君贵人，草莽栖龙鸾。
遗我古贝布，海风今岁寒。
赠王判官时余归隐居庐山屏风叠
李白（唐代）

昔别黄鹤楼，蹉跎淮海秋。
俱飘零落叶，各散洞庭流。
中年不相见，蹭蹬游吴越。
何处我思君？天台绿萝月。
会稽风月好，却绕剡溪回。
云山海上出，人物镜中来。
一度浙江北，十年醉楚台。
荆门倒屈宋，梁苑倾邹枚。
苦笑我夸诞，知音安在哉？
大盗割鸿沟，如风扫秋叶。
吾非济代人，且隐屏风叠。
中夜天中望，忆君思见君。
明朝拂衣去，永与海鸥群。
彩云东飞月向西效李绅相公莺莺歌
祝允明（明代）

彩云东飞月向西，分光换景双凄凄。
月华再与行云遇，人间有情谁是主。
障红掩绿心色幽，欢情不满哀怨稠。
伤鸾恨鹄如何许，两声嘈嘈向归路。
追和子由去岁试举人洛下所寄九首暴雨初晴楼
苏轼（宋代）

白汗翻浆午景前，雨余风物便萧然。
应倾半熟鹅黄酒，照见新晴水碧天。
鹤林寺
释云岫（宋代）

夹山当日见船子，法眼无瑕亦有瑕。
一棹失泾风浪急，和根移却杜鹃花。
杂兴 其二
韩淲（宋代）

翾翾蝶粉白，气化随所之。人生事物间，自役应自知。

赏心有馀乐，即目无足悲。天运非偶然，神释形已疲。
太和贡士陈诚之记予颜欲置远明楼昔白傅年七十一写真诗云鹤毳变绿发鸡肤换朱颜予今年适同感而赋此
周必大（宋代）

巍楼必欲称元龙，须写褒公与鄂公。鹤毳鸡肤吾老矣，祇宜蓑笠钓船中。
次韵再答宾南，兼寄陈伯严 其一
丘逢甲（清代）

如此江山客闭门，有人相忆向蛮村。神龙睡任群鱼泣，病骥喑看万马喧。

抚剑已怜消侠骨，选蓍重与揲归魂。萧条炎运人才尽，差喜陈蕃榻尚存。
潞公与梅圣俞论古人有纯用平声字为诗如枯桑
郑刚中（宋代）

久雨闭陋室，薜荔络败壘。
乙子语大慧，我听勿入耳。
山茶花
贯休（唐代）

风裁日染开仙囿，百花色死猩血谬。

今朝一朵堕阶前，应有看人怨孙秀。
南康道中
罗隐（唐代）

弱冠负文翰，此中听鹿鸣。使君延上榻，时辈仰前程。

丹桂竟多故，白云空有情。唯馀路旁泪，沾洒向尘缨。
穆天子传
唐彦谦（唐代）

王母清歌玉琯悲，瑶台应有再来期。

穆王不得重相见，恐为无端哭盛姬。
寄谢逸人四溟二首 其二
卢楠（明代）

海水飞动凌三山，巨鳌出没流其间。人生风波有如此，飒飒秋风凋玉颜。

鲁连自是紫烟客，倜傥长揖二千石。一朝谈笑解聊城，东入海溟𦕈无迹。
经荒驿
张蠙（唐代）

古驿成幽境，云萝隔四邻。夜灯移宿鸟，秋雨禁行人。

废巷荆丛合，荒庭虎迹新。昔年经此地，终日是红尘。
次刘制干潜夫趣续谱韵
陈宓（宋代）

浓阴尚想升平日，老干曾经五百年。
商略正须凭众口，品题谁敢继先贤。
素团比玉清仍润，繁颗如星艳欲然。
天予环奇资赋咏，况当时思似流泉。
挽刑部王侍郎诗二首 其一
汪藻（宋代）

诏跸南来首赐环，清名谁不仰高山。独操廷尉平反柄，徐步文昌侍从班。

曾子哀矜情得后，皋陶明允罪疑间。中朝正赖公持议，那得超然便不还。
春咏山庄征诗二律 其一
殷葆诚（清代）

占得塘西好风景，绮梅香里矗危楼。每逢佳日开文宴，惯约吟朋赋胜游。

窗外青山排闼闯，溪边碧水绕村流。山容幽静人声寂，高卧元龙在上头。
北湖暮春十首 其一
周紫芝（宋代）

东君无意惜花残，留得青山隔雨看。可怪天公不怜客，绿阴成后却春寒。
睡起
李之仪（宋代）

数日不吟语，已觉舌本强。熟处自难忘，是乃真苦相。

帘空睡起足，物我两俱丧。举头见南山，依旧秃相向。

解衣绕屋行，未巾已踉跄。翻书试遮眼，一抹如白浪。

目足身所先，二者辄相抗。生理从可知，何用更惆怅。

独有梁上燕，怜我本痴憃。时时作好语，似欲致劝奖。

见尔初衔泥，生子已颉颃。而我犹未归，兹事固难谅。

安用苦烟尘，无劳独悽怆。俯仰即陈迹，未易烦度量。

一樽试有求，传来如鹊盎。顿味毒酒酷，猛釂投晚饷。

倦怀岂复有，舌烂腹斗涨。抱薪救烈火，自取将谁让。

夜分方半生，劣过逃属纩。
长桥月夕
武衍（宋代）

卷来沧海黄银浪，飞出层云白玉团。
千古垂虹奇绝处，独凭三百赤阑干。
奉和圣制社日七言四韵
刘筠（宋代）

美服斯勤验国径，里民单出庆秋成。
时羞餍饫盘中味，神鼓喧阗野水声。
爽气方高疏雨霁，清辉微动远波平。
尧章濬发由庚咏，京庾连云万亿盈。
送人入蜀三首 其三
陆粲（明代）

楼船捩柁浪花生，百丈双牵黛色明。夹岸儿童齐笑语，嘉陵江似使君清。
寄题常州东山亭二首
司马光（宋代）

谢傅英声高可攀，结茅积土想东山。
常忧胜概一朝尽，岂信风流千古还。
尘尾蒲葵供永日，酒樽棋局奉欢颜。
贤侯心迹遥相望，不使兰陵风月闲。
憩园杂兴，和韩介孙丈四首 其二
夏诒钰（清代）

昆山有遗璞，磨琢逾精神。青琴弹古调，音节皆为新。

前身悟金粟，瞥眼烟云陈。公门旧桃李，老干纷盘囷。

朅来入冀北，骏足羁风尘。清漳一小试，谁识爨下薪。

忽逢水上萍，桑梓情逾亲。秋风喜重来，窗外寒虫呻。

徘徊涉轩圃，鹤步阶前巡。幽花似含笑，怪石如相嗔。

长吟倚高树，明月来寻人。
赵十重整山堂南北苍翠在望
韩淲（宋代）

水南常只见灵山，城市谁曾顾此间。空占巃嵷成晻霭，安能嵽嵲尽回环。

高堂知整轩窗静，曲径应多草木閒。眼界一亲心更远，属联佳句不当悭。
斋居感兴二十首 其十九
朱熹（宋代）

哀哉牛山木，斤斧日相寻。岂无萌檗在，牛羊复来侵。

恭惟皇上帝，降此仁义心。物欲互攻夺，孤根孰能任。

反躬艮其背，肃容正冠襟。保养方自此，何年秀穹林。
过摘星岭
苏颂（宋代）

路无斥堠惟看日，岭近云霄可摘星。
握节偶来观国俗，汉家恩厚一方宁。
村居书事兼简陈贤良
林逋（宋代）

抱关随俗本无能，却掩深居避爱憎。
两岸解惊秋钓石，风窗花落夜棋灯。
穿云寄药多山叟，刻竹留诗半野僧。
吟阁晚凉堪共望，远峰苍翠势层层。
题帜
牟大昌（宋代）

大宋忠臣牟大昌，义兵今起应天祥。
赤城虽已降为虏，黄山不愿为之氓。
赋得荡子行未归诗
朱超（南北朝）

坐楼愁出望，息意不思春。无奈园中柳，寒时已报人。

捉梳羞理鬓，挑朱懒向唇。何当上路晚，风吹还骑尘。
阮郎归
曹组（宋代）

檐头风佩响丁东。帘疏烛影红。秋千人散月溶溶。

楼台花气中。

春酒醒，夜寒浓。绣衾谁与同。只愁梦短不相逢。觉来罗帐空。
题汝阳旅壁
徐光第（清代）

几日装才卸，依然踏雪泥。言驱冀北马，来听汝南鸡。

小市镫初试，芳原柳欲荑。春风应笑我，何事厌山栖。
己巳正月十二日纪事
邵葆祺（清代）

纵理铜山相竟真，一簪今日不随身。死教赤棒先笞鬼，生作苍随乱击人。

钜万囊中空掩敛，无双花底太横陈。十年田窦谈因果，东市朝衣又斩新。
抛滩前韵
钱时（宋代）

舟著滩根半雨晴，何须争浪苦争春。
抛从漫处平平上，绝胜从前弄险人。
玉楼春 其二 为黄大宗悼亡郭少君
尤侗（清代）

落花急似三更漏。弱质盈盈才十九。杜鹃哭杀少年坟，小字彤碑碧血绣。

萧郎梦断蘼芜后。宝镜鸳鸯难再偶。可怜薄命玉容人，值得挽歌三十首。
德未暮斋即景
戴永植（清代）

沈沈深院最关情，曲录阑干春昼晴。无事偶来成独坐，落花风度煮茶声。
为王监簿先生求近诗
杨万里（宋代）

林下诗中第一仙，西风吹到日轮边。
杜陵野客还惊市，国子先生小著鞭。
拈出老谋开宇宙，本来清尚只云泉。
新篇未许儿童诵，但得真傅敢浪傅。
中山纸用山谷奉答茂衡赠纸长句韵
贵徵（清代）

海苔生海凝豨肪，潜然阴火浮幽光。海人捣治成侧理，肌肤莹薄欺硬黄。

今年敕使特持赠，茂先不敢书瑰章。平山一藏祛卢语，脉望浸淫断章句。

山僧索我赫蹄书，白氎朱绳象驮去。小窗习静写《法华》，定胜摩醯供花雨。

嗟乎我用此纸不负纸，可识三乘结聚处。此纸永在阎浮提，好将文字证初祖。
中秋对月
李正民（宋代）

流年苒苒又秋中，对酒何须念固穷。飒飒西风破残暑，迢迢银汉泻长空。

一轮已见今宵满，千里宁知此意同。名姓旧闻题斧扆，重看通籍大明宫。
山中访友不值
孙周（清代）

策杖行幐上翠微，白云深处扣柴扉。美人不见碧天暮，幽鸟一声花乱飞。
春归
唐庚（宋代）

东风定何物？所至辄苍然。
小市花间合，孤城柳外圆。
禽声犯寒食，江色带新年。
无计驱愁得，还推到酒边。
陪晦翁游玉涧
李吕（宋代）

夜琴响空山，临流水方折。
老仙何处来，欣赏共清绝。
不知卢仝家，还有许风月。
孤寂吟
天然（唐代）

时人见余守孤寂，为言一生无所益。余则闲吟孤寂章，始知光阴不虚掷。

不弃光阴须努力，此言虽说人不识。识者同为一路行，岂可颠坠缘榛棘。

榛棘茫茫何是边，只为终朝尽众喧。众喧不觉无涯际，哀哉真实不虚传。

传之响之只不闻，犹如灯烛合盂盆。共知总有光明在，看时未免暗昏昏。

昏昏不觉一生了，斯类尘沙比不少。直似潭中吞钩鱼，何异空中荡罗鸟。

此患由来实是长，四维上下远茫茫。倏忽之间迷病死，尘劳难脱哭怆怆。

怆怆哀怨终无益，只为将身居痛室。到此之时悔何及，云泥未可访孤寂。

孤寂宇宙穷为良，长吟高卧一闲堂。不虑寒风吹落叶，岂愁霜草遍遭霜。

但看松竹岁寒心，四时不变流清音。春夏暂为群木映，秋冬方见郁高林。

故知世相有刚柔，何必将心清浊流。二时粗糖随缘过，一身遮莫布毛裘。

随风逐浪住东西，岂愁地迮与天低。时人未解将为错，余则了然自不迷。

不迷须有不迷心，看时浅浅用时深。此个真珠若采得，岂同樵夫负黄金。

黄金烹练转为真，明珠含光未示人。了即毛端滴巨海，始知大地一微尘。

尘滴存乎未免𠎱，莫弃这边留那边。直似长空搜鸟迹，始得玄中又更玄。

举一例诸足可知，何用諵諵说引词。只见饿夫来取饱，未闻浆逐渴人死。

多人说道道不行，他家未悟诈头明。三寸利刀开旷路，万株榛棘拥身生。

尘滓茫茫都不知，空将辩口泻玄微。此物那堪为大用，千生万劫作贫儿。

聊书孤寂事还深，钟期能听伯牙琴。道者知音指其掌，方贵名为孤寂吟。
德远叔坐上赋肴核八首牛尾狸
杨万里（宋代）

琼瑶风骨褐衣裘，野果初红玉露秋。
僧孺唤渠登牓尾，季狸只合隐山头。
九月初五日得三弟京闱第三报志喜仍用散木韵践前约也 其七
袁宏道（明代）

慷慨歌燕市，依然屠狗亲。
远山随酒媪，胡粉抺天人。
异服花纹裤，高风垫角巾。
绯桃一夜雨，浣却素衣尘。
【南吕】金字经_菊边细切银
张可久（元代）

菊边
细切银丝鲙，笑簪金凤毛，酒污仙人白锦袍。教，玉人吹玉箫。木兰櫂，月明杨柳桥。
别情
鉴影羞眉月，枕痕融脸霞，不见才郎憔悴煞。他，暮春方到家。别时话，灞桥杨柳花。
客西峰
夜礼天坛月，晓餐仙洞霞，客至西峰小隐家。茶，翠岩口碧牙。松阴下，石苔铺紫花。
海印方丈
海印波心月，塔铃天外风，一点圆明法空。红，烛花天垂玉虫。梨云梦，小窗梅影重。
鸿山杨氏南园
白玉狮蛮带，紫金獬豸冠，偃月堂深愁万端。官，不如梁伯鸾。青松畔，一壶天地宽。
惠山寺
石刻维摩像，桂香兜率宫，一线甘泉饮九龙，松，翠涛翻半空。若冰洞，试寻桑苎翁。
玄元宫即事
桂子黄金树，竹阴苍玉轩，闲处闲闲玄又玄。渊，九龙山下泉。云游遍，紫霞成地仙。
借李溉之泛湖
杏雨沾罗袖，柳云迷画船，烂醉花前李谪仙。联，半篇人月圆。泥金扇，草书题王莲。
江上即事
翠树擎残月，绿波浮嫩烟，正是新晴雨后天。眠，醒吟李谪仙。沙鸥见，乱飞迎画船。
观九副使小打二首
静院春三月，锦衣来众官，试我花张董四撺。搬，柳边田地宽。湖山畔，翠窝藏玉丸。
步款莎烟细，袖悭猿臂搧，一点神光落九天。穿，万丝杨柳烟。人争羡，福星临庆元。
点绛唇·阑槛阴沈
王十朋（宋代）

阑槛阴沈，紫云呈瑞馀寒凛。卷帘猗枕。香逼幽人寝。入梦何年，庐阜闻名稔。风流甚。阿谁题品。唤作熏笼锦。
送皮献臣郎中赴河朔
韦骧（宋代）

明公器业真无敌，术学精深贯今昔。胸中应变勇所为，韬养许谁窥畛域。

立朝壮齿名已高，君相都俞采风迹。擢从畿邑超等伦，寘之计府凭宣力。

古来才盛多见排，议论波涛起寻尺。剖符江表虽左迁，愤恤何尝动颜色。

惟思补报诚益勤，奚翅循墙惊宠锡。锄奸整敝皆得要，百事详求不容隙。

宜阳编户十万馀，疲瘵弥年逢药石。旄倪爱戴忧公去，口颂心祈继朝夕。

除书忽尔天上来，借寇无缘徒怅惜。汝曹固恨夺慈父，上意其如念河北。

河北近罹灾变深，垫溺之馀病艰食。经营调度难其任，正是庙堂精选择。

此时委寄非平时，贤者岂辞当远适。长川六月风云爽，苒苒双旌标画鹢。

送行拥岸车马稠，恋德尤多泪沾臆。袁民慎勿挽公舟，蚤看公归广膏泽。
临安邸中即事且谢诚斋惠诗十二首
袁说友（宋代）

挑灯拭眼聚诗材，捻断须时句欲裁。
判却三更犹不寐，待渠明月过楼来。
昔昔盐二十首 其十四 倦寝听晨鸡
弘历（清代）

假寐欹珊枕，飞魂出绣闺。即今愁过雁，忆昔赋鸣鸡。

两字刀环绝，双痕玉箸啼。腻情恒似醉，非为酌东西。
次韵曾帅遣意三首 其二
郭印（宋代）

庶民从号令，喜若听春雷。顿却寒威退，全呼暖律回。

决痈资砭石，调鼎待盐梅。坐看罢癃俗，眉间蹙额开。
送赵子野归
刘宰（宋代）

秦淮契阔几经春，钓月临风入梦频。
万灶无哗新号令，一樽相梦旧殷勤。
绿波南浦予回棹，落日孤城子问津。
聚散云萍浑若此，临分一笑大江滨。
引水
杜甫（唐代）

月峡瞿塘云作顶，乱石峥嵘俗无井。云安酤水奴仆悲，

鱼复移居心力省。白帝城西万竹蟠，接筒引水喉不干。

人生留滞生理难，斗水何直百忧宽。
游南禅
释德洪（宋代）

智光广大精进力，化作人间释梵宫。我亦生涯无一钵，伴公他日听楼钟。
莲
宋自逊（宋代）

采花莫掣叶，掣叶伤莲根。
食子莫弃心，味苦生意存。
留别西京佥幕陈子雍著
强至（宋代）

夷门一别三年梦，雒宅相逢二纪心。
人事渐随诗笔老，交情似共酒杯深。
从今日望青云色，寄远时传白雪吟。
不独此间堪下泪，秋风无处好开襟。
云花寺寓居赠海岸上人
薛能（唐代）

暂寄空门未是归，上方林榭独儒衣。

吾师不语应相怪，频惹街尘入寺飞。
唐昌观玉蕊花折有仙人游怅然成二绝
严休复（唐代）

终日斋心祷玉宸，魂销目断未逢真。

不如满树琼瑶蕊，笑对藏花洞里人。

羽车潜下玉龟山，尘世何由睹蕣颜。

唯有多情枝上雪，好风吹缀绿云鬟。
乞梅
释祖可（宋代）

朔风吹尽西山雪，合有早梅凌雪开。不应占看野塘上，分我一枝春色来。
春日游西塔示本上人
王之道（宋代）

暇日搜奇胜，羸骖适莽苍。
幽花撩醉眼，早麦慰饥肠。
佛屋几间在，村墟三里长。
廉纤晚来雨，未觉客心伤。
步蟾宫（中秋）
蒋捷（宋代）

去年云掩冰轮皎。喜今岁、微阴俱扫。乾坤一片玉琉璃，怎算得、清光多少。

无歌无酒痴顽老。对愁影、翻嫌分晓。天公元不负中秋，我自把、中秋误了。
春云
张镃（宋代）

松边寒彩过前山，松下铺毡坐不还。
泽物为霜休自苦，且来相伴约斋閒。
禅人写真求赞
释正觉（宋代）

骨气能朴，精神愈憨。
闲身无所系，冷眼莫相瞒。
远霁摩秋兮天河斗转，清霜结夜兮月窟蟾寒。
送钱仲耕修撰
陆游（宋代）

姑孰溪边识胜流，十年重见岂人谋。自应客路难为别，不是阳关作许愁。

儤直公看鳌禁月，倦游我梦镜湖秋。殷勤为报中朝旧，睡足平生是建州。
园中时蔬尽皆锄理唯秋兰数本委而不顾彼虽…遂赋二章
张九龄（唐代）

场藿已成岁，园葵亦向阳。兰时独不偶，露节渐无芳。

旨异菁为蓄，甘非蔗有浆。人多利一饱，谁复惜馨香。

幸得不锄去，孤苗守旧根。无心羡旨蓄，岂欲近名园。

遇赏宁充佩，为生莫碍门。幽林芳意在，非是为人论。
和帅初稽停山三天洞韵二首
王璋（元代）

古洞堂隍敞，危巅户牖开。阴灵藏雨雹，清绝杂尘埃。

破静幽禽响，临深骑鹿回。百年山下路，未省使车来。
西江月（与王庭锡登燕集作）
葛胜仲（宋代）

清樾已生昼寂，孤花尚表春余。象床筠簟燕堂虚。初过晚凉微象。

珪璧新来北苑，鲈鱼未减东吴。捧觞红袖透香肤。不浥翔龙烟缕。
梁父吟
于石（宋代）

建安天下如溃瓜，一榻之外非吾家。
黄屋飘飖定何许，龙为鱼兮鼠为虎。
老瞒持力敢欺天，朵颐汉鼎方垂涎。
紫髯将军一攘臂，控荆引越三千里。
慷慨山东大耳儿，南飞乌鹊栖抚枝。
草庐一语君臣契，目中久已无吴魏。
堂堂大义凜不磨，灵关剑阁争嵯峨。
昨夜西南一星落，六尺之孤竟谁托。
渭水旌旗归故都，江上空存八阵图。
抱膝长歌出师表，古柏苍苍为谁老。
集西塔寺怀亡友汪信民以言念君子温其如玉为韵探得念字
谢逸（宋代）

祸福初无门，吉凶本不僭。蹠寿颜夭折，此理竟谁验。

贵不啬谗邪，富独饶聚敛。施施骄妻妾，百索无一欠。

贞士抱清真，藜藿常不餍。人生鬼揶揄，奄忽就窀窆。

吾友汪夫子，才力百夫赡。独立流俗中，如山不可堑。

青衫困冷官，半世守寒俭。自从斯人亡，吾生良可厌。

弦绝伯牙琴，墓挂徐卿剑。但馀清溪编，万丈垂光焰。

朝来雨新霁，湖波清潋滟。禅堂净巾屦，僧榻凉枕簟。

追寻旧游踪，历历皆可念。矢诗寓一哀，苦泪渍铅椠。
龟兆名诗
萧绎（南北朝）

土膏春气生，倡女协春情。鱼游连北水，鹄作辽东鸣。

折梅还插鬓，荡柱更移声。银烛含朱火，金炉对宝笙。

百枝凝夕焰，却月隐高城。
再寄
胡梦昱（宋代）

沉沉汉殿晓烟迷，燕雀输他取次飞。
爰把丹衰吐骨鲠，且甘白次与鱼肥。
意循天理可无忤，岂料人心各有机。
日薄西山予未死，当留此语待公归。
芍药
洪刍（宋代）

蚕老桑柔戴胜鸣，翻阶芍药占春荣。牵风孙寿愁眉破，带雨骊姬泪眼横。
次韵费同叔解嘲
魏了翁（宋代）

乞得身来作外臣，冲然肺腑自韶钧。
咸酸独觉水中味，形影相韶镜里真。
入户方闻夫子乐，近前孰试相君嗔。
昊天明旦司游衍，环堵严於百万人。
奉和袭美见访不遇
陆龟蒙（唐代）

为愁烟岸老尘嚣，扶病呼儿劚翠苕。只道府中持简牍，

不知林下访渔樵。花盘小墢晴初压，叶拥疏篱冻未烧。

倚仗遍吟春照午，一池冰段几多消。
余所居连超然自见轩日多啜茶其上二首 其二
释德洪（宋代）

功名今古一鸡肋，美味那知是祸根。扫迹世途龟曳尾，僻居烟祸豹埋文。

如期见访穿窗月，不告而行出岫云。火浴未为无伴助，塔吾遗骨尚烦君。
古诗四首呈刘行简给事丈
庞谦孺（宋代）

一室守丘壑，四海无遐想。
乐此邻里欢，坐阅草木长。
燕寝北窗下，枕几遂俯仰。
清风动柴荆，白日照穷巷。
接目有佳色，到耳无惊响。
乐哉心迹安，庶保神气养。
百年茅檐旧，邈矣千载上。
初夏
洪咨夔（宋代）

鹤帐华缨绝，牛蹊老屐穿。
薄晴生晚哢，深绿护余妍。
万卷不堪煮，百怀空自煎。
朱樱黄苦笋，小酌便陶然。
避地山中和杨推夜寒韵二首
赵必象（宋代）

山藏皇恐色，溪诉不平声。
落叶啼猿怨，危枝宿鸟惊。
林疏风四面，霜冷月三更。
酒醒愁无寐，烧松炙到明。
献欧阳永叔
刘攽（宋代）

毛生重九鼎，剧孟雄敌国。布衣未易轻，壮士多感激。

遍读近古书，仰求当时人。胶弦非工声，直钓良苦辛。

举世无与游，行且三十春。岂乏富贵士，相视犹埃尘。

屈指东诸侯，侧闻廷中臣。霜毛九皋鹤，绝足大野麟。

往者移太常，正气横苍旻。连翩少垂翼，浩荡俄纵鳞。

天衢自兹亨，要路实有津。谏疏必焚草，王言粲如纶。

云霄入顾眄，方牧宁逡巡。岂惟国忧贤，固是材致身。

南金一销铄，荆玉成缁磷。少留股肱郡，不废廊庙珍。

道悠任逾重，文雄声益振。指掌五代论，藻鉴盈门宾。

信陵虚左乘，程子倾盖亲。意气已然诺，许与忘旧新。

孤剑虽蒯缑，丈夫不羞贫。愿言敝缊袍，试托狐貉邻。

往无鲍叔知，那识夷吾仁。毋令箕山客，洗耳兹水濒。
临江仙·月是银釭溪是镜
韩玉（宋代）

月是银釭溪是镜，云霓与作衣裳。夜寒独立竹篱傍。妆成那待粉，笑罢自生香。自古佳人多薄命，枉教傲雪凌霜。从来林下异闺房。何须三弄笛，方断九回肠。
端午帖子词二十首·皇后合五首
欧阳修（宋代）

椒涂承茂渥，嫔壶范柔仪。
更以亲蚕茧，纫为续命丝。
喜雪
姜特立（宋代）

阴宰弄精神，空中舞玉尘。
入檐灯影乱，折竹晓声频。
照幌光侵曙，欺梅气压春。
老夫贪快赏，呵冻拂乌巾。
巴东有感
寇准（宋代）

长岁天涯悲断梗，逢君无处不伤情。
那堪日落红楼伴，更听萧萧杜宇声。
答佘宗汉（宗汉与余今年皆七十）
王稚登（明代）

题诗千里问桑蓬，青雀西来信忽通。
郢客阳春元和寡，绛人甲子偶相同。
麒麟莫道生偏晚，鹦鹉争夸老更工。
曾赴瑶池春燕否，蟠桃可及荔枝红？
赠僧足庵
顾逢（宋代）

幽居不可寻，高卧白云深。
举眼皆贪者，何人有止心。
三衣了冬夏，一钵饱山林。
此外无他事，听松生绿阴。
颂古十七首
释大观（宋代）

江面无风平似镜，转头变态互呈新。
冯夷驾浪险难涉，渔父操舟妙若神。
醉蓬莱 苦雨，用叶少蕴上巳韵
彭孙婧（清代）

问天公何故，皎皎清光，将云遮去。风鹤频传，奈魂惊逆旅。

种种愁怀，重重离恨，况连宵风雨。檐滴难休，馀寒犹峭，拥衾无语。

回忆当年，乡关乍别，世态炎凉，人情如絮。今日重来，叹故居何处。

临流怅望，水泛平堤，更烟迷前浦。虚负春光，因循误却，赏梅新句。
虔州
彭蠡（清代）

去年寒食五羊山，今日春分章贡间。尽有渔樵陪杖履，不劳车马出江关。

经过村落先谋酒，逢著莺花便解颜。闻说浮春池馆尽，荒烟瘦石水潺潺。
批杨亿谢表
宋真宗（宋代）

承明近侍究儒玄，苦学劳心疾已痊。
善保兴居调饮食，副予前席待多贤。
秣马谣送王御史恒哲
郑瑛（明代）

渥洼水咽天房开，酸风嘶入黄金台。赤虬帝子市骏骨，感激白金啼香埃。

双铜刮露竹披耳，三騣连钱窣红尾。碧蹄飒沓碎琼瑶，青毛参差剪秋水。

画阑十二春梦凉，银缸夜煮兰苕香。胡雏黄须不敢秣，忽惊神骏生辉光。

刘郎倚醉桂华树，洗却芳尘拂金紫。为君折取珊瑚鞭，一日旋风五千里。
次韵和酬
释惟晤（宋代）

战退睡魔重酌茗，再披文卷眩生花。喜逢长夜身虽健，勉和新诗兴未佳。

风细猿声清似梵，月明杉影密如麻。腊寒灯炷飞蛾灭，何必殷勤护薄纱。
朝中措
黄公度（宋代）

幽香冷艳缀疏枝。横影卧霜溪。清楚浑如南郭，孤高胜似东篱。

岁寒风味，黄花尽处，密雪飞时。不比三春桃李，芳菲急在人知。
晚坐寄友人
温庭筠（唐代）

九枝灯在琐窗空，希逸无聊恨不同。
晓梦未离金夹膝，早寒先到石屏风。
遗簪可惜三秋白，蜡烛犹残一寸红。
应卷鰕帘看皓齿，镜中惆怅见梧桐。
题行山园
陈造（宋代）

溪山无处著纤尘，翠壁苍漪衬月痕。
可惜人间清绝地，苇间渔父与平分。
钱员外施药济人远近风动作诗戏赠
孙一元（明代）

济世韩康伯，辞官陶隐居。花前开药裹，月下检方书。

道骨时应长，尘缘渐破除。高风动城郭，人迹满门闾。
挽林安人
刘克庄（宋代）

薄宦周旋广及邕，一生甘苦藁砧同。
孟光事远嗟谁继，督护歌悲听未终。
鹤表魂栖高燥地，凤毛名在广寒宫。
病翁空自吟哀些，撚断霜髭竟欠工。
冬夜读几案间杂书得六言二十首 其五
刘克庄（宋代）

鬼谷弟子捭阖，东方先生滑稽。彼哉妾妇道也，上以俳优畜之。
七夕竞渡
邓深（宋代）

水马相先急画桡，朱楼红粉宴笙箫。
月中谁念穿彩线，江上齐笙夺锦标。
冷眼诸人旁贾勇，争头一鼓喜成谣。
凭谁试展乘槎手，直入银湾笙鹊桥。
杨花词三首
李廌（宋代）

全似秋空白云，不应日堕红尘。
楼上何人远望，黯然无语销魂。
赠高抑斋太守 其五
陈琛（明代）

东溪通黄河，万里自天上。饮流寻其源，月掬光在掌。

九曲来棹歌，静夜得清响。光霁正无边，劳我驰梦想。
寄越上高疏寮
吴惟信（宋代）

便教烟雨画成图，争似归来有贺湖。镜里精神西晋有，诗家标准晚唐无。

惜花春尽莺吟苦，敲竹风清鹤梦孤。世事正多心早懒，著书赢得静工夫。
过周陂江
杨万里（宋代）

溪暖无冰可得销，清波白石小鱼跳。
忽逢寸碧翩然起，翡翠惊飞上柳条。
贺王制置敷学之除
李流谦（宋代）

太霄杰观凌空起，非雾非烟护珠蕊。
万灵操戟夹危栋，中有丹书并绿字。
走云飞雨泽地产，合璧联珠焕宸纬。
尧图羲坟共彪炳，禹训汤铭角雄伟。
冈陵松柏老如铁，华榜丹青新若洗。
论思欲侍圣天子，寓直正须真学士。
一时盛选孰睥睨，百代耆儒属宸倚。
惟有我公瑞河岳，早与灵鳌争贔屭。
丝纶飞藻倾两禁，弓鉞专方雄万绮。
从容裘带净岷陇，零落旗矛清筰嶲。
畴庸王府侈三昼，告喜邮音传一纸。
升华秘宇阶召拜，正位台符慰瞻徯。
妄论斯文本神物，轻发其藏触天恚。
开物成务非翰墨，贲饰乾坤乃能事。
周书九诰削邪叛，一品会昌夷僭诡。
愿公亟从衮舄归，早就典谟垂万世。
迂愚把笔自龆龀，裂纸悲鸣蛩蚓比。
酸寒一尉不可说，尺璧光阴分马箠。
待公勋业映彝鼎，勉葺巴芜歌俊伟。
丝麻虽美收蒯菅，尚冀风人采舆隶。
剡溪道中
郭肇（清代）

时清乏胜游，世乱辄高举。晨兴理清策，匍匐忘溽暑。

剡中山水区，钟毓自太古。探奇兴偶逢，出险意自许。

连峰有送迎，累时具仰俯。熊虎对踞蹲，龙鸾各骞舞。

神工贵伏藏，到此气尽吐。度岭陂陀遮，回溪菪确聚。

细路夹松篁，振袂惊飞雨。行行出木杪，下视见衡宇。

夕霏起遥薄，回首忽无睹。林荒虎气遥，谷邃风力阻。

缅彼巢居子，愿言托启处。方壶不可即，日暮独延伫。
挽孙花翁
徐集孙（宋代）

清气散乾坤，人亡名尚存。
玉寒埋葛岭，墨淡惨秦村。
井菊风号冢，山花月返魂。
子孙无处觅，吟客酹芳尊。
春雨
陆游（宋代）

苦雨何时止，微云又作阴。
傍檐时小立，隐几复微吟。
枝重残红湿，堤平涨绿深。
物华元自好，老病负登临。
自咏
张元荣（清代）

夫不能刚妇莫柔，齐眉卅载仰神庥。敢誇家督恢前绪，又幸儿曹助晚筹。

男女婚姻期了愿，裙钗随侍果何修。明知遭遇关前定，毕竟私心慰我不。
月夜期江梅两君不至闻在李二审言家饮
刘敞（宋代）

日入更洒埽，翛然庭槛空。酒杯落明月，白羽来清风。

佳兴自不浅，幽人无与同。徘徊卧林下，重露沾兰丛。
和李天麟二首
杨万里（宋代）

句法天难秘，工夫子但加。
参时旦柘树，悟罢岂桃花。
要共东西玊，其如南北涯。
肯来谈个事，分坐白鸥沙。
新成茅庐独宿西山
李弥逊（宋代）

暮上宁容燕作巢，土阶竹屋近诛茅。
深行乐地思招队，早悟危机欲绝交。
溪响隔溪来枕面，月光先月到林梢。
为官拓落真吾事，何用纷纷更解嘲。
病中绝句
陆游（宋代）

少时谈舌挟风雷，病後逢人口嬾开。
安得东皋隐君子，相看无语只衔杯。
题黄筌梅花山茶野禽图
柯九思（元代）

萼绿仙人白玉冠，霞裙辉映碧云团。芳禽惯听吹箫暖，偎遍春丛午睡阑。
拟唐人春宫曲
任兆麟（清代）

景阳钟起散宫鸦，星斗疏明淡月斜。碱十六窗春树满，晓莺啼过碧桃花。
贺济直之值改官
陈藻（宋代）

公车五剡得京官，俗态营求有百端。
但看乐昌刘令尹，了无一语汗人颜。
留简伯俊
范成大（宋代）

我昔赋远游，万里无亲朋。
惟君同怀抱，相从共茵凭。
踰岭穿瘴茅，扪参倚枯藤。
随行一瓶钵，澹如云水僧。
火驰炎热场，见此玉壶冰。
东归常愧君，无力相引绳。
长材屈小邑，果以循吏称。
岂不有荐墨，翩然支郡丞。
五溪在何许?水驶在崚嶒。
漫仕不择地，搏扶笑鲲鹏。
独有故意长，问疾访姜肱。
亹斖谈昨梦，一一记吾曾。
中年畏离别，况我雪鬅鬙。
此意君自解，少留对青灯。
十五夜泊舟渚矶
李孝光（元代）

采石不见李太石，骑龙上天吹紫笙。天上甚乐苦无酒，东游十二白玉城。

蛾眉亭下明月出，牛渚矶头春水生。一鹤西飞向何处？惟闻万壑松风声。
次韵闻复湖上秋日六言 其七
释道潜（宋代）

江城秋至几日，风物斗觉凄凉。邻女机丝何有，夜闻促织悲伤。
野次欲访于从周不果因寄二首
王炎（宋代）

佳士不可见，清游戏豫期。
此心中眷眷，欲去却迟迟。
白酒应新熟，黄粱亦可炊。
稍閒当跃马，说与主人知。
青宫受宝朝贺日次韵 其八
吴当（元代）

宫臣侍侧近炉熏，衣上龙乘五绣云。鸣玉锵金俱鼎食，早思偃武与修文。
初伏日招王几道小饮
欧阳修（宋代）

北园数亩官墙下，嗟我官居如传舍。
滹沱北渡马踏冰，西山病归花已谢。
落英不见空绕树，细草初长犹可藉。
空园一锁不复窥，不觉芳蹊繁早夏。
隔墙时时闻好鸟，如得嘉客听清话。
今朝试去绕园寻，绿李横枝碍行马。
蒲萄忆见初引蔓，翠叶阴阴还满架。
红榴最晚子已繁，犹有残花藏叶罅。
人生有酒复何求，官事无了须偷暇。
古云伏日当早归，况今著令许休假。
能来解带相就饮，为子扫月开风榭。
独酌谣四首 其一
陈叔宝（南北朝）

独酌谣。独酌且独谣。一酌岂陶暑。二酌断风飙。三酌意不畅。四酌情无聊。

五酌盂易覆。六酌欢欲调。七酌累心去。八酌高志超。

九酌忘物我。十酌忽凌霄。凌霄异羽翼。任致得飘飘。

宁学世人醉。扬波去我遥。尔非浮丘伯。安见王子乔。
入雁山二首 其一
顾璘（明代）

落日双旗度竹村，灵峰历历引輶轩。秦人避地空桃水，谢客开山自石门。

松栝藤稍俱刺眼，断崖巉壁易销魂。扪萝欲上招提宿，转见云深细路昏。
水龙吟 己巳端午
刘炳（明代）

海榴庭院初长日，梅羽弄阴弄霁。惊心节序，艾枝悬绿，菖蒲浮碧。

衣赐香罗，忆陪宫宴，御炉烟细。愧相如多病，归来鬓痕如缕。

往事风流莫记。黯江山、旧游凝睇。湘波吊雪，楚峰悽黛，荆云愁垒。

鱼腹沉冤，众人皆醉，一樽谁酹。独登临词客，兴亡多恨，洒青衫泪。
对花有感
梅尧臣（宋代）

新花朝竟妍，故花色憔悴。
明日花更开，新花何以异。
思乡二首
费墨娟（清代）

尽日吟诗愁肺肝，故园东望路漫漫。鱼书欲寄何由达？万叠山围六六滩。
赠友人（时友人新有别恨者）
权德舆（唐代）

知向巫山逢日暮，轻袿玉佩暂淹留。

晓随云雨归何处，还是襄王梦觉愁。
宝泽卷为陈司训题
江源（明代）

考亭夫子小学书，岂非大学之权舆。修齐治平不出此，欲我小子佩服身心与之俱。

守拙老翁默契此，手抄教子真良图。日用常行有根本，后来二子皆名儒。

此翁既没不可见，见此手泽当何如。朝焉展之如当时之面命，暮焉展之似前日之庭趋。

羹墙之见亦若此，寒暑与具无斯须。百年自我敢废坠，芸香裹里无蠹鱼。

宝此手泽得所宝，不宝明月与璠玙。斯人即此见至孝，无乃大舜之徒欤。

吁噫，古人陈迹弗复道，且看今人积金万万与子何其愚。

奈何身后肉未冷，遭此不肖荡折而无馀。何如此翁善遗子，子亦体亲诚不孤。

父慈子孝两相得，足为后世后学之楷模。
次韵王志道元夕
张辂（清代）

沈水香生宝篆烟，九衢车马正喧阗。
金莲遍烛三千界，银筝谁喧五十弦。
天上楼台春靡靡，人间风月夜娟娟。
少年行乐情怀异，绛蜡笼纱六辔联。
寄题灵川簿庙存爱堂二首
黄敏求（宋代）

一命如何解济人，细看存字最精神。
莫专红上求明爱，胸次浑涵不尽春。
哭薛子舒二首
刘克庄（宋代）

忍死教磨墨，留书诀父兄。
读来堪下泪，寄去怕伤情。
墓要师为志，诗于世有名。
夜阑秋枕上，犹梦共山行。
严子陵滩限韵同陶石篑方子公赋 其三
袁宏道（明代）

不肯助为理，咄咄严子陵。皋夔与管商，问君能不能。

众狗逐膻羊，疾者业先登。我才不如狗，妥用强奔腾。

明月虽有照，终不笑孤灯。不见东阳殷，强出如冻蝇。

积溺以自监，效鸠勿效䴒。
不睡四首
杨万里（宋代）

清愁无数暗相随，酒是渠雠也是媒。
醉里不知何处嚲，等人醒後一时来。
次韵吏隐堂二首 其一
释德洪（宋代）

拄笏西山爽气新，万人如海一闲身。堂中自蜡登山屐，门外从增没马尘。

美禄方辞缘肆志，华轩偶羡见清真。遗编半掩思标致，未必今人愧古人。
无题
俞紫芝（宋代）

深深尽陌倚朱门，腮粉轻红湿泪痕。寂寞绣屏人未见，杏花疏雨立黄昏。